Folketing
2003-01-14

Indimellem har jeg faktisk stor medfølelse med økonomi- og erhvervsministeren, når han i egenskab af formand for Det Konservative Folkeparti skal forsøge at forsvare, at der faktisk er konservative fingeraftryk her. Så jeg bliver nødt til at spørge: Når der i denne pjece, som hedder »Vækst, viden og investeringer - de næste skridt«, på side 5 står, at det er regeringens mål, at skatten på arbejdsindkomst i årene fremover skal være lavere, og at regeringen vil præsentere et særskilt oplæg til lavere skat på arbejdsindkomst i løbet af foråret 2003, er det så fuldstændig løsrevet fra vedtagelsen? Og hvordan kan det forklares i forhold til statsministerens udtalelser så sent som på statsministerens pressemøde i dag? Statsministeren sagde: »Regeringen kommer ikke med nogen løfter. Skattelettelser er ikke noget, man snakker om. Det er noget, man gennemfører«. Men man skriver jo om dem. Så derfor: Hvornår kommer de skattelettelser, som er nævnt her, men som statsministeren ikke vil give nogen løfter om?